[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 7.2.2011

COM(2011) 37 τελικό

ΕΚΘΕΣΗ ΤΗΣ ΕΠΙΤΡΟΠΗΣ

ΤΡΙΤΗ ΕΤΗΣΙΑ ΕΚΘΕΣΗ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΤΟΥ ΕΥΡΩΠΑΪΚΟΥ ΤΑΜΕΙΟΥ ΑΛΙΕΙΑΣ (2009)SEC(2011) 139 τελικό

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΤΡΙΤΗ ΕΤΗΣΙΑ ΕΚΘΕΣΗ ΣΧΕΤΙΚΑ ΜΕ ΤΗΝ ΕΦΑΡΜΟΓΗ ΤΟΥ ΕΥΡΩΠΑΪΚΟΥ ΤΑΜΕΙΟΥ ΑΛΙΕΙΑΣ (2009) 1

1. ΕΙΣΑΓΩΓΗ 3

2. ΕΤΗΣΙΑ ΕΚΘΕΣΗ 2009 3

2.1. Κυριότερες εξελίξεις, τάσεις και προκλήσεις όσον αφορά την υλοποίηση των ΕΠ 3

2.1.1. Απορρόφηση κονδυλίων του Ευρωπαϊκού Ταμείου Αλιείας από τα κράτη μέλη 3

2.1.2. Εκτέλεση του προϋπολογισμού από την Επιτροπή 5

2.2. Η οικονομική κατάσταση του κλάδου της αλιείας 6

2.3. Συντονισμός του ΕΤΑ με τα διαρθρωτικά ταμεία και το ΕΓΤΑΑ 7

2.4. Τεχνική βοήθεια 8

2.4.1. Απορρόφηση του προϋπολογισμού της τεχνικής συνδρομής από τα κράτη μέλη. 8

2.4.2. Απορρόφηση του προϋπολογισμού της τεχνικής συνδρομής από την Επιτροπή 8

3. Πορεία των στρατηγικών λογιστικού ελέγχου, των συστημάτων διαχείρισης και ελέγχου και των ετήσιων εκθέσεων ελέγχου 9

4. Εκτέλεση του προϋπολογισμού στα κράτη μέλη 10

ΕΙΣΑΓΩΓΗ

Σύμφωνα με το άρθρο 68 του κανονισμού για το ΕΤΑ[1], έως τις 31 Δεκεμβρίου κάθε έτους η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών έκθεση σχετικά με την πραγματική εφαρμογή του κανονισμού για το ΕΤΑ. Η έκθεση πρέπει να στηρίζεται στην εξέταση και την αξιολόγηση, εκ μέρους της Επιτροπής, των ετήσιων εκθέσεων των κρατών μελών και τυχόν άλλων διαθέσιμων πληροφοριών.

Η παρούσα τρίτη ετήσια έκθεση της Επιτροπής καλύπτει την εφαρμογή του EΤΑ για το 2009, ήτοι για το τρίτο έτος της περιόδου προγραμματισμού του ΕΤΑ (2007-2013). Την παρούσα έκθεση συνοδεύει έγγραφο εργασίας των υπηρεσιών της Επιτροπής το οποίο περιλαμβάνει σύντομη περίληψη της εφαρμογής του ΕΤΑ σε κάθε κράτος μέλος καθώς και τέσσερις πίνακες με λεπτομερή στοιχεία σχετικά με την εκτέλεση του προϋπολογισμού[2].

ΕΤΗΣΙΑ ΕΚΘΕΣΗ 2009

Κυριότερες εξελίξεις, τάσεις και προκλήσεις όσον αφορά την υλοποίηση των ΕΠ

Απορρόφηση κονδυλίων του Ευρωπαϊκού Ταμείου Αλιείας από τα κράτη μέλη

Η καθυστέρηση όσον αφορά την έγκριση του κανονισμού ΕΤΑ είχε ως συνέπεια την καθυστέρηση στην έγκριση των Επιχειρησιακών Προγραμμάτων (ΕΠ) στα κράτη μέλη. Ως εκ τούτου, έως τα τέλη του 2008 είχε γίνει δεκτός από την Επιτροπή μόνον ένας πολύ μικρός αριθμός συστημάτων διαχείρισης και ελέγχου (ΣΔΕ) και στρατηγικών λογιστικού ελέγχου. Για τον λόγο αυτό οι ετήσιες εκθέσεις για το 2007 και το 2008 επικεντρώθηκαν στον προγραμματισμό και όχι στην πραγματική εκτέλεσή τους.

Στα περισσότερα κράτη μέλη η ορθή εφαρμογή του ΕΤΑ ξεκίνησε το 2009. Η συνολική εκτέλεση του ΕΤΑ στα τέλη του τρίτου έτους ανήλθε σε ποσοστό 18,4% (793.894.729 ευρώ) από πλευράς αναλήψεων υποχρεώσεων και σε 4,1 % (175.029.780 ευρώ) από πλευράς πληρωμών. Από ποσοστό 4,1 % που κατεβλήθη, ποσό 66.208.380 ευρώ αφορούσε ενδιάμεσες πληρωμές, ενώ το υπόλοιπο αφορούσε ποσό προχρηματοδότησης.

Η καθυστέρηση στην εφαρμογή οφείλεται σε σειρά αιτιών, ανεξάρτητων από τη βούληση των κρατών μελών. Το στάδιο του προγραμματισμού καθυστέρησε σημαντικά· εκτός από την προαναφερόμενη καθυστέρηση στην έγκριση του κανονισμού ΕΤΑ και του κανονισμού εφαρμογής, η καθυστέρηση οφείλεται επίσης στην περαιτέρω αναθεώρηση των ΕΠ, η οποία ήταν απαραίτητη σε εκείνα τα ΚΜ τα οποία αποφάσισαν να εφαρμόσουν τον κανονισμό αναδιάρθρωσης[3]. Τα κράτη μέλη πρέπει επίσης να δώσουν προτεραιότητα στον προγραμματισμό και στη θέσπιση συστήματος παρακολούθησης, ελέγχου και εποπτείας (MCS) όσον αφορά μεγαλύτερα κοινοτικά κονδύλια. Αυτό είχε ως αποτέλεσμα να καθυστερήσει η έγκριση των MCS για το ΕΤΑ· εξάλλου, η θέσπιση συμβατών MCS ήταν περίπλοκο εγχείρημα που για πρώτη φορά αποτέλεσε αντικείμενο διαχείρισης από διοικήσεις του τομέα της αλιείας μικρού σχετικά μεγέθους οι οποίες, ταυτόχρονα, έπρεπε να ολοκληρώσουν την εφαρμογή του Χρηματοδοτικού Μέσου Προσανατολισμού της Αλιείας (ΧΜΠΑ) για το 2000-2006. Έτσι, μολονότι πολλά κράτη μέλη είχαν πραγματοποιήσει πληρωμές σε δικαιούχους το 2009, οι εν λόγω πληρωμές δεν ήταν δυνατόν να επιστραφούν από την Επιτροπή πριν από την έγκριση των MCS. Τα 10 ΕΠ για τα οποία δεν είχαν εγκριθεί MCS έως τον Δεκέμβριο του 2009 αντιπροσώπευαν ποσοστό 75% περίπου του προϋπολογισμού του ΕΤΑ ο οποίος είχε χορηγηθεί για το σύνολο της περιόδου. Δεδομένου ότι όλα αυτά τα αίτια καθυστέρησης δεν υφίστανται πλέον, αναμένεται ότι ο ρυθμός εφαρμογής θα επιταχυνθεί για την υπόλοιπη διάρκεια του προγράμματος.

Επιπλέον, εξωτερικοί παράγοντες οι οποίοι συνδέονται με την οικονομική κρίση κατέστησαν την απορρόφηση των κονδυλίων ακόμη πιο δύσκολη για τα κράτη μέλη. Η οικονομική και χρηματοπιστωτική κρίση εμπόδισε την πραγματοποίηση ιδιωτικών επενδύσεων, καθυστερώντας, έτσι, παραγωγικά επενδυτικά προγράμματα. Ταυτόχρονα, η λήψη εθνικών μέτρων λιτότητας περιόρισε την εθνική συγχρηματοδότηση. Αυτοί που επλήγησαν περισσότερο από τη μείωση της προσφοράς πιστώσεων ήταν ιδιώτες δικαιούχοι των τομέων της αλιείας, της υδατοκαλλιέργειας και της μεταποίησης, γεγονός το οποίο επέτεινε περαιτέρω το κλίμα αβεβαιότητας ως προς τις οικονομικές προοπτικές του τομέα της αλιείας γενικότερα.

Έτσι, έως τα τέλη του 2009 η πλειονότητα των πληρωμών που πιστοποιήθηκαν από τα κράτη μέλη πραγματοποιήθηκε δυνάμει του άξονα 1 (βάσει του οποίου προσωρινά και οριστικά μέτρα παύσης δραστηριοτήτων σε συνδυασμό με υψηλή ένταση ενίσχυσης διευκόλυναν την απορρόφηση κονδυλίων) (ήτοι 56% ή 66.432.494 ευρώ) ενώ δυνάμει του άξονα 2 και 3 πραγματοποιήθηκαν, αντίστοιχα, πληρωμές σε ποσοστό 17% (20.622.766 ευρώ) και 25% (29.489.870 ευρώ).

Εντούτοις, το ποσοστό ύψους 18,4% της συνολικής κατανομής του ΕΤΑ που προορίζεται για συγκεκριμένα έργα, ποσοστό που όσον αφορά ορισμένα κράτη υπερβαίνει το 30%, υποδεικνύει ότι σημειώνεται πρόοδος στην εφαρμογή. Οι αναλήψεις υποχρεώσεων ανά άξονα ανήλθαν σε 7,7% (333.489.343 ευρώ) για τον άξονα 1, σε 5,3% (226.739.180 ευρώ) για τον άξονα 2, σε 4,7% (200.252.175 ευρώ) για τον άξονα 3 και σε 0,4% (15.872.583 ευρώ) για τον άξονα 4. Τα ποσά αυτά δείχνουν ότι έχει σημειωθεί κάποια πρόοδος όχι μόνον όσον αφορά τον άξονα 1 αλλά και όσον αφορά τη στήριξη δυνάμει του άξονα 2 και 3. Αυτό σημαίνει ότι η εφαρμογή των ιδιωτικών και συλλογικών επενδυτικών προγραμμάτων, με την επιφύλαξη των επιπτώσεων της χρηματοπιστωτικής και οικονομικής κρίσης, μπορεί να σημειώσει άνοδο.

Ο άξονας 4 σημείωσε βραδύτερη έναρξη λόγω του μεγαλύτερου χρονικού διαστήματος που απαιτήθηκε για τη σύναψη τοπικών εταιρικών συμπράξεων και την έγκριση τοπικών αναπτυξιακών στρατηγικών. Οι καθυστερήσεις αυτές οφείλονται κυρίως στη νεωτεριστική αυτή προσέγγιση από τη βάση προς την κορυφή η οποία εισήγαγε μια εδαφική διάσταση στα ΕΠ που έως τότε εστίαζαν στην ενίσχυση του κλάδου. Έως τα τέλη του 2009 ωστόσο, πάνω από 90 ομάδες τοπικής δράσης στον τομέα της αλιείας (ΟΤΔΑ) είχαν ήδη επιλεγεί σε εννέα από τα εικοσιένα κράτη μέλη που εφαρμόζουν τον άξονα 4. Συνολικά 245 ΟΤΔΑ αναμένεται να έχουν συσταθεί έως τα μέσα του 2011.

Για την επίσπευση του ρυθμού εφαρμογής του ΕΤΑ και για να φτάσει η ενίσχυση του ΕΤΑ στους δικαιούχους του αλιευτικού κλάδου, του κλάδου της υδατοκαλλιέργειας και του κλάδου της μεταποίησης, τα κράτη μέλη πρέπει να ενεργήσουν όσο το δυνατόν συντομότερα, σε ευθυγράμμιση με την δημοσιονομική πειθαρχία. Η Επιτροπή θα παράσχει βοήθεια στα κράτη μέλη για την ενίσχυση της εφαρμογής του προγράμματος μέσω του καλύτερου σχεδιασμού των μέτρων, της απλοποίησης της διαχείρισης των αιτήσεων, της χρησιμοποίησης διαμεσολαβητών ή χρηματοοικονομικής τεχνικής ή ακόμη τροποποιήσεων των ΕΠ όταν οι εν λόγω τροποποιήσεις ευθυγραμμίζονται με τους στόχους του ΕΤΑ. Οι συστάσεις της εκ των υστέρων αξιολόγησης του ΧΜΠΑ – όπως η μεγαλύτερη συμμετοχή των ενδιαφερόμενων φορέων στην επιλογή των προγραμμάτων και στην παρακολούθηση, η βελτιωμένη επικοινωνία όσον αφορά το ΕΤΑ, η παροχή τεχνικής συνδρομής σε φορείς έργων, η απλοποίηση των διαδικασιών υποβολής αίτησης και επιλογής και η βελτιωμένη παρακολούθηση – είναι πολύ συναφείς από την άποψη αυτή. Ορισμένα κράτη μέλη εφαρμόζουν ήδη επιτυχώς μέτρα για την αντιμετώπιση της κατάστασης με εγγυήσεις, ταμεία δανείων και άλλα χρηματοπιστωτικά μέσα. Άλλα κράτη χρησιμοποιούν μια απλουστευμένη διαδικασία όσον αφορά τα μικρά έργα ώστε να επιταχύνουν τη διαδικασία υποβολής αιτήσεων και αξιολόγησης. Η Επιτροπή θα εντείνει τον διάλογο με τα κράτη μέλη με στόχο την καλύτερη επικοινωνία και τη διάδοση αυτών των πρακτικών.

Σύμφωνα με τον κανονισμό για το ΕΤΑ, έως τις 30 Ιουνίου 2011 τα κράτη μέλη θα προωθήσουν στην επιτροπή παρακολούθησης και στην Επιτροπή ενδιάμεση αξιολόγηση των εθνικών τους ΕΠ. Η επιτροπή του ΕΤΑ κατά τη συνάντηση της 16ης Οκτωβρίου 2009, ενέκρινε την ιδέα που εισηγήθηκε η Επιτροπή για τη σύσταση δικτύου αξιολογητών με στόχο την ανάπτυξη κοινών μεθόδων αξιολόγησης και προτύπων ώστε να παρασχεθούν στους αξιολογητές στα κράτη μέλη οι κατευθυντήριες γραμμές που θα συμβάλουν στην πραγματοποίηση εναρμονισμένων και υψηλής ποιότητας ενδιάμεσων αξιολογήσεων σε όλα τα κράτη μέλη. Τελικός στόχος των αξιολογήσεων αυτών θα είναι να εξεταστεί η αποτελεσματικότητα των επιχειρησιακών προγραμμάτων με στόχο την περαιτέρω βελτίωση της ποιότητας της ενίσχυσης του ΕΤΑ και της εφαρμογής του.

Εκτέλεση του προϋπολογισμού από την Επιτροπή

Από πλευράς αναλήψεων υποχρεώσεων, το 2009 ανελήφθησαν υποχρεώσεις για το 14,56% (626.982.387 ευρώ) των συνολικών πιστώσεων για την περίοδο 2007-2013 (4.304.949.019 ευρώ), εκ των οποίων 476.025.821 ευρώ για τις περιφέρειες που υπάγονται στον στόχο σύγκλισης και 150.956.566 ευρώ για τις περιφέρειες εκτός στόχου σύγκλισης. Από πλευράς πληρωμών, το 2009 πραγματοποιήθηκαν πληρωμές για το 4,1% (175.029.780 ευρώ) των συνολικών πιστώσεων για την περίοδο 2007-2013, εκ των οποίων 61,93% για τις περιφέρειες που υπάγονται στον στόχο σύγκλισης (108.408.149 ευρώ) και 38,06% για τις περιφέρειες εκτός στόχου σύγκλισης (66.621.631 ευρώ). Οι πληρωμές αυτές κατεβλήθησαν εν μέρει υπό τη μορφή δεύτερου ποσού προχρηματοδότησης (108.821.400 ευρώ), δυνατότητα η οποία εισήχθη δυνάμει του κανονισμού αναδιάρθρωσης, ύστερα από αίτημα 7 κρατών μελών το 2009. Οι λοιπές πληρωμές έγιναν υπό τη μορφή ενδιάμεσων πληρωμών για συνολικό ποσό ύψους 66.208.380 ευρώ. Λεπτομερή στοιχεία περιέχονται στο σημείο 4 της παρούσας έκθεσης (πίνακας στον οποίο εμφαίνεται η εκτέλεση του προϋπολογισμού στα κράτη μέλη) και στο έγγραφο εργασίας των υπηρεσιών της Επιτροπής που συνοδεύει την παρούσα έκθεση (πίνακες I, II, III και IV).

Στα τέλη του 2009, κανένα κράτος μέλος δεν κινδύνευε από αποδέσμευση. Οι αναλήψεις υποχρεώσεων για το 2007 καλύπτονται πλήρως από προχρηματοδοτήσεις και ενδιάμεσες πληρωμές.

Η οικονομική κατάσταση του κλάδου της αλιείας

Μείωση της αλιευτικής ικανότητας και της οικονομικής επίδοσης

Τα κράτη μέλη έχουν εγκρίνει έως σήμερα 52 σχέδια προσαρμογής της αλιευτικής προσπάθειας (ΣΠΑΠ), τα οποία προβλέπονται από το άρθρο 22 του κανονισμού για το ΕΤΑ. Επίσης, το 2009, 7 ΕΠ τροποποιήθηκαν ύστερα από την έγκριση του κανονισμού αναδιάρθρωσης με στόχο την ενίσχυση και την αύξσηη του ποσοστού κοινοτικής συγχρηματοδότησης όσον αφορά τον άξονα 1. Συνολικά, τα κράτη μέλη ενέκριναν 13 Σχέδια Προσαρμογής του Στόλου (ΣΠΣ), τα οποία προβλέπουν τη διάλυση 367 σκαφών που αντιστοιχούν σε 32.448 GT και 50.934 kW.

Μεταξύ 01.01.2007 και 31.12.2009 το μέγεθος του στόλου της ΕΕ μειώθηκε από 1.970.860 GT σε 1.797.292 GT και από 7.168.605 kW σε 6.627.994 kW. Συνολικοί αριθμοί από τις ετήσιες εκθέσεις των κρατών μελών σχετικά με την εφαρμογή του ΕΤΑ για το 2007-2009 δείχνουν ότι η μείωση του στόλου, με την ενίσχυση του ΕΤΑ, που προγραμματίστηκε για την εν λόγω περίοδο είναι 138.427 GT και 442.232 kW. Τα εν λόγω στοιχεία δείχνουν ότι ο ενδιάμεσος στόχος της μείωσης GT ποσοστού 7% έως το 2010 (~ 140.000 GT) και μείωσης kW κατά 15% για την περίοδο 2007-2013, έχει επιτευχθεί. Οι ανησυχίες οι οποίες διατυπώθηκαν σχετικά με την ορθή μέτρηση των KW στο εν λόγω πλαίσιο θα εξεταστούν στο πλαίσιο του κανονισμού εφαρμογής για τον έλεγχο.

Σύμφωνα με την έκθεση σχετικά με τις προσπάθειες των κρατών μελών για το 2009 για την επίτευξη βιώσιμης ισορροπίας μεταξύ αλιευτικής ικανότητας και αλιευτικών δυνατοτήτων, η κοινοτική ενίσχυση ανήλθε σε ποσοστό μικρότερο του 50% της συνολικής μείωσης του στόλου της ΕΕ. Αυτό μάλλον δείχνει ότι τα οικονομικά προβλήματα και τα αποθέματα που υπεραλιεύονται έχουν ως αποτέλεσμα να μειώνεται το μέγεθος του στόλου. Το αποτέλεσμα είναι να αποσύρεται και να μην αντικαθίσταται σημαντικό ποσοστό ικανότητας δίχως την παροχή δημόσιας ενίσχυσης.

Πράγματι, σύμφωνα με την πιο πρόσφατη ετήσια οικονομική έκθεση όσον αφορά τον ευρωπαϊκό αλιευτικό στόλο, το 2009 αναμενόταν περαιτέρω οικονομική επιδείνωση της επίδοσης των στόλων της ΕΕ. Το 2008, οι στόλοι της ΕΕ παρουσίασαν κατά μέσο όρο σχετικά χαμηλό κέρδος (το οποίο ανήλθε σε ποσοστό περίπου 4% του συνολικού εισοδήματος) και κατεγράφη σημαντική μείωση της ακαθάριστης προστιθέμενης αξίας (ποσοστού 20% σε σύγκριση με το 2007). Το 2009, οι τιμές των καυσίμων ήταν χαμηλότερες κατά μέσο όρο σε σχέση με το προηγούμενο έτος, συνεπώς αναμενόταν μικρή αύξηση στο εισόδημα των ναυτικών και στα κέρδη σε σχέση με το 2008. Ωστόσο, η παγκόσμια οικονομική κρίση συνέχισε να επηρεάζει τη ζήτηση για αλιευτικά προϊόντα, γεγονός που είχε, ακολούθως, αρνητικές επιπτώσεις στις τιμές τους και συνεπώς στην οικονομική επίδοση των στόλων της ΕΕ για το 2009. Συνεπώς, μπορούμε να αναμένουμε μειώσεις στην απασχόληση σε ορισμένους σημαντικούς στόλους, ειδικότερα σε εκείνους με υψηλή κατανάλωση καυσίμων, και μέτριο ή χαμηλό οικονομικό κέρδος σε άλλα τμήματα του στόλου γεγονός το οποίο μπορεί, ακολούθως, να οδηγήσει σε περιορισμό των διαθέσιμων ιδιωτικών επενδύσεων.

Καινοτομία στον αλιευτικό τομέα – Βέλτιστες πρακτικές του ΕΤΑ

Το μέλλον του κλάδου της αλιείας και της υδατοκαλλιέργειας, δεδομένης της εξάρτησής του από περιορισμένους φυσικούς πόρους και του ανταγωνισμού από τρίτες χώρες, εξαρτάται σε μεγάλο βαθμό από την ικανότητά του να καινοτομεί και να προσθέτει περισσότερη αξία στα προϊόντα του, με στόχο την αύξηση της βιωσιμότητας και της αποδοτικότητας. Κατά συνέπεια, δίνεται έμφαση στις οικολογικές καινοτομίες από σημαντικό αριθμό των έργων που συγχρηματοδοτούνται από το ΕΤΑ. Σε ορισμένα έργα χρησιμοποιούνται εφαρμογές ΤΠΕ στον κλάδο της αλιείας, όπως καινοτόμες ηλεκτρονικές συσκευές σε συνδυασμό με αλιευτικά εργαλεία τα οποία ελαχιστοποιούν τόσο τα παρεμπίπτοντα αλιεύματα όσο και την ζημία που προκαλείται από τις φώκιες. Καινοτομίες διαπιστώνονται επίσης στον τομέα της υδατοκαλλιέργειας, όπως κατά τη δοκιμή νέων τεχνολογιών με στόχο την αύξηση της διατροφικής αξίας των προϊόντων υδατοκαλλιέργειας. Άλλο παράδειγμα αποτελεί επίσης η Πλατφόρμα Καινοτομίας στον Τομέα της Αλιείας, που δημιουργήθηκε με στόχο την εξοικονόμηση κόστους και ενέργειας, την αύξηση της ποιότητας των προϊόντων και την αποδοτικότητα καθώς και τη μείωση του αντικτύπου της αλιείας στο οικοσύστημα.

Καθώς οι ΟΤΔΑ αρχίζουν σταδιακά να εφαρμόζουν τις ολοκληρωμένες τοπικές στρατηγικές τους δυνάμει του ΕΤΑ, ο άξονας 4 αρχίζει να δημιουργεί καινοτόμα έργα τα οποία ανταποκρίνονται στις προκλήσεις που αντιμετωπίζονται στις περιοχές της αλιείας. Σημαντικό είναι επίσης ότι, ο άξονας 4, καθώς δίνει σημαντική έμφαση στην διαφοροποίηση, προσφέρει επίσης μια μοναδική δυνατότητα στις γυναίκες που διαδραματίζουν σημαντικό ρόλο στην δημιουργία εναλλακτικών οικονομικών δραστηριοτήτων και καινοτομίας στις τοπικές αλιευτικές κοινότητες, όπως είναι έργα για τον αλιευτικό τουρισμό, που βασίζονται στη γοητεία του παραδοσιακού τρόπου ζωής και των συνηθειών των αλιέων. Σε πολλές περιοχές αλιείας οι γυναίκες και οι οργανώσεις τους συμμετέχουν σε εταιρικές συμπράξεις ΟΤΔΑ και λαμβάνουν ενίσχυση λόγω της προστιθέμενης αξίας που επιφέρουν σε τοπικά προϊόντα αλιείας και για την διαφοροποίηση των πηγών εσόδων τους. Οι ενισχύσεις του ΕΤΑ επιτρέπουν (στους συλλέκτες οστρακοειδών) να αξιοποιούν καλύτερα τα προϊόντα τους: Για την αγορά του απαραίτητου εξοπλισμού για την απευθείας πώληση των προϊόντων τους και για τη διοργάνωση ξεναγήσεων και συναντήσεων γευσιγνωσίας με στόχο την αύξηση της συνειδητοποίησης όσον αφορά τις δραστηριότητές τους, τα προϊόντα τους και το περιβάλλον στο οποίο εργάζονται.

Συντονισμός του ΕΤΑ με τα διαρθρωτικά ταμεία και το ΕΓΤΑΑ

Τα ΕΠ αποδεικνύουν ότι όλα τα κράτη μέλη έχουν επίγνωση της ανάγκης να διασφαλιστεί η συνέπεια και ο συντονισμός της λειτουργίας του ΕΤΑ με τα διαρθρωτικά ταμεία, το ΕΤΠΑ και το ΕΚΤ ειδικότερα, καθώς και με το ΕΓΤΑΑ. ΤΑ ΕΠ παρέχουν στοιχεία σχετικά με τα συστήματα που έχουν δημιουργηθεί (ή δημιουργούνται τώρα) στα κράτη μέλη με στόχο να αποφεύγεται η επικάλυψη, όπως απαιτείται από το άρθρο 6 του κανονισμού για το ΕΤΑ.

Ο νέος άξονας 4 εφαρμόστηκε σε στενή συνεργασία με το πρόγραμμα LEADER στο πλαίσιο του ΕΓΤΑΑ, καθώς αυτές οι δύο πτυχές της τοπικής ανάπτυξης έχουν πολλά κοινά χαρακτηριστικά (τοπικές εταιρικές σχέσεις, ολοκληρωμένη τοπική στρατηγική, εδαφική προσέγγιση, δικτύωση, κλπ). Αυτή η συνεργασία λαμβάνει διαφορετικές μορφές όπως είναι η χρήση της ίδιας εταιρικής σχέσης για την εφαρμογή των δύο πτυχών στην ίδια περιοχή: αυτή η προσέγγιση ακολουθούνταν συνήθως από κράτη μέλη τα οποία αποφάσιζαν να χορηγήσουν περιορισμένο προϋπολογισμό στον άξονα 4 (Φινλανδία, Γαλλία, Σουηδία, κλπ.). Τα κράτη μέλη με μεγαλύτερο προϋπολογισμό (Πολωνία, Ρουμανία, Βουλγαρία, κλπ.) γενικά επιλέγουν τη σύσταση ειδικών ομάδων για την υλοποίηση του άξονα 4. Υπάρχει επίσης στενή συνεργασία μεταξύ του δικτύου αγροτικής ανάπτυξης και του δικτύου FARNET, τόσο στα κράτη μέλη όσο και σε επίπεδο ΕΕ.

Τεχνική βοήθεια

Απορρόφηση του προϋπολογισμού της τεχνικής συνδρομής από τα κράτη μέλη.

Βάσει των ετήσιων εκθέσεων που ελήφθησαν και έγιναν αποδεκτές μέχρι στιγμής, προκύπτει ότι 18 κράτη μέλη προέβησαν σε αναλήψεις υποχρεώσεων βάσει του προϋπολογισμού της τεχνικής συνδρομής. Τα κράτη μέλη με τις μεγαλύτερες αναλήψεις υποχρεώσεων για τεχνική συνδρομή ήταν: η Ισπανία (5.904.139 ευρώ), η Ρουμανία (1.896.429 ευρώ), η Πορτογαλία (1.599.693 ευρώ), η Λιθουανία (1.511.932 ευρώ) και η Ιταλία ( 1.128.831 ευρώ). Τα μέτρα που χρηματοδοτήθηκαν αποσκοπούσαν στη βελτίωση της διοικητικής ικανότητας, στην ανάπτυξη της πληροφορικής, στην ανάθεση μελετών, στην αύξηση της προβολής και ενημέρωσης και στη στήριξη της διαχείρισης και υλοποίησης των ΕΠ.

Απορρόφηση του προϋπολογισμού της τεχνικής συνδρομής από την Επιτροπή

Το 2009, η Επιτροπή απορρόφησε 3.564.291 ευρώ από τον προϋπολογισμό τεχνικής συνδρομής του ΕΤΑ για τα εξής:

Τεχνολογία πληροφοριών

Η Επιτροπή ανέλαβε υποχρεώσεις ύψους 527.322 ευρώ για την παροχή ηλεκτρονικών υπολογιστών και συναφών υπηρεσιών που αφορούν τη συντήρηση και ανάπτυξη συστημάτων πληροφορικής της ΓΔ MARE, απαραίτητων για την εφαρμογή του ΕΤΑ.

Μονάδα υποστήριξης για το δίκτυο ευρωπαϊκών αλιευτικών ζωνών (FAR-NET)

Η Επιτροπή ανέλαβε επίσης υποχρεώσεις ύψους 1.979.992 ευρώ για τη Μονάδα Υποστήριξης για το δίκτυο ευρωπαϊκών αλιευτικών ζωνών (FARNET) που συστάθηκε από την Επιτροπή το Μάιο του 2009 με στόχο να επικουρήσει την εφαρμογή του άξονα 4 του ΕΤΑ. Η Μονάδα Υποστήριξης του FARNET λειτουργεί ως πλατφόρμα δικτύωσης μεταξύ των ΟΤΔΑ και για την ανταλλαγή ορθών πρακτικών. Το 2009 η Μονάδα Υποστήριξης αφιέρωσε την πλειονότητα των πόρων στην άμεση ενίσχυση της ικανότητας τόσο για τις ΟΤΔΑ όσο και για τις διοικήσεις των κρατών μελών ώστε να τις βοηθήσει να αναπτύξουν μια πρωτοβουλία ριζικά διαφορετική σε σχέση με εκείνες προηγούμενων προγραμμάτων.Για περισσότερες πληροφορίες μπορείτε να ανατρέξετε στον ιστότοπο www.farnet.eu.

Μελέτες

Με βάση τη σύμβαση πλαίσιο της ΓΔ MARE για κοινωνικοοικονομικές μελέτες η Επιτροπή ανέλαβε υποχρεώσεις ύψους 399.953 για μελέτη όσον αφορά την κοινωνικοοικονομική ανάλυση των αλιευτικών περιοχών. Κύριος στόχος της μελέτης είναι η επανεξέταση στατιστικών δεδομένων και κοινωνικοοικονομικών δεικτών για 24 αλιευτικές περιοχές στην ΕΕ (NUTS – 4, NUTS-5) και η στήριξη της διαβούλευσης σχετικά με την μελλοντική ΚΑΠ, ιδίως ως προς το σκεπτικό στο οποίο στηρίζεται η δημόσια παρέμβαση στις αλιευτικές περιοχές. Η μελέτη θα ολοκληρωθεί και θα δημοσιευθεί έως τα τέλη του 2010.

Βάσει της σύμβασης πλαισίου της ΓΔ MARE για μελέτες που συνδέονται με την εφαρμογή του ΕΤΑ η Επιτροπή ανέλαβε υποχρεώσεις ύψους 395.864 ευρώ για την εκ των υστέρων αξιολόγηση του Χρηματοδοτικού Μέσου Προσανατολισμού της Αλιείας (2000-2006). Η μελέτη είναι διαθέσιμη στη διεύθυνση:

http://ec.europa.eu/fisheries/documentation/studies/fifg_evaluation/index_en.htm.

Βάσει της σύμβασης πλαίσιο της ΓΔ BUDG για τη διενέργεια ελέγχων, λογιστικών και μη, για τις υπηρεσίες της Επιτροπής, η Επιτροπή ανέλαβε υποχρεώσεις ύψους 261.160 για τη διενέργεια δημοσιονομικού ελέγχου όσον αφορά την εφαρμογή των προσωρινών ειδικών μέτρων για την προώθηση της αναδιάρθρωσης του στόλου της ΕΕ ο οποίος έχει πληγεί από την οικονομική κρίση (κανονισμός αναδιάρθρωσης).

Έκτακτο προσωπικό

Η Επιτροπή ανέλαβε υποχρεώσεις ύψους 850.000 ευρώ για τους μισθούς του μη μόνιμου προσωπικού που απασχολείται στην εφαρμογή του ΕΤΑ, ιδίως με στόχο να εξασφαλίσει την ορθή γλωσσική κάλυψη, ώστε να υπάρχει ισότιμη μεταχείριση για όλα τα κράτη μέλη.

Πορεία των στρατηγικών λογιστικού ελέγχου, των συστημάτων διαχείρισης και ελέγχου και των ετήσιων εκθέσεων ελέγχου

Τα κράτη μέλη υποχρεούνται να υποβάλουν περιγραφή των οικείων συστημάτων διαχείρισης και ελέγχου (ΣΔΕ) στην Επιτροπή ένα έτος μετά την έγκριση των ΕΠ. Οι στρατηγικές λογιστικού ελέγχου (ΣΛΕ) πρέπει να υποβληθούν εντός 9 μηνών από την έγκρισή τους. Λόγω της καθυστερημένης έγκρισης των ΕΠ, έως το τέλος του 2008 είχε γίνει δεκτός από την Επιτροπή μόνον ένας πολύ μικρός αριθμός ΣΔΕ και ΣΛΕ. Στο τέλος του 2009, 18 κράτη μέλη είχαν υποβάλει τις οικείες ΣΛΕ, εκ των οποίων 17 έγιναν δεκτές και 1 ήταν υπό εξέταση. Όσον αφορά τα ΣΔΕ, και τα 26 υποβλήθηκαν στα τέλη του 2009· έγιναν δεκτά 13· 10 απορρίφθηκαν ή διεκόπη η περίοδος εξέτασής τους και 3 ήταν υπό εξέταση. Δεδομένου του χαμηλού ρυθμού υλοποίησης των προγραμμάτων, οι περισσότερες αρχές ελέγχου αναγκάστηκαν να δηλώσουν, στις ετήσιες εκθέσεις ελέγχου, αδυναμία να εκφέρουν γνώμη λόγω της απουσίας επαρκούς ελεγκτικής δραστηριότητας.

Εκτέλεση του προϋπολογισμού στα κράτη μέλη

ΠΙΝΑΚΑΣ: ΕΚΤΕΛΕΣΗ ΠΡΟΫΠΟΛΟΓΙΣΜΟΥ ΓΙΑ ΤΟΝ ΣΤΟΧΟ ΣΥΓΚΛΙΣΗΣ ΚΑΙ ΕΚΤΟΣ ΣΤΟΧΟΥ ΣΥΓΚΛΙΣΗΣ |

Κράτος μέλος | Αποφάσεις α | Αναλήψεις υποχρεώσεων β | Πληρωμές γ | % β / α | % γ / α |

Βέλγιο | Περίοδος 2007-2013 | 26 261 648,00 | 8 455 876,00 | 3 676 630,00 | 32,20% | 14,00% |

Οικονομικό έτος: 2009 | 4 263 970,00 | 4 263 970,00 | 1 838 315,00 |

Βουλγαρία | Περίοδος 2007-2013 | 80 009 708,00 | 25 934 823,00 | 11 201 359,11 | 32,41% | 14,00% |

Οικονομικό έτος: 2009 | 11 598 136,00 | 11 598 136,00 | 5 600 679,55 |

Τσεχική Δημοκρατία | Περίοδος 2007-2013 | 27 106 675,00 | 10 580 186,00 | 3 794 934,50 | 39,03% | 14,00% |

Οικονομικό έτος: 2009 | 3 693 682,00 | 3 693 682,00 | 0,00 |

Δανία | Περίοδος 2007-2013 | 133 675 169,00 | 55 028 771,00 | 18 714 523,66 | 41,17% | 14,00% |

Οικονομικό έτος: 2009 | 18 707 336,00 | 18 707 336,00 | 9 357 261,83 |

Γερμανία | Περίοδος 2007-2013 | 155 865 417,00 | 65 750 908,00 | 27 993 156,33 | 42,18% | 17,96% |

Οικονομικό έτος: 2009 | 22 094 648,00 | 22 094 648,00 | 17 082 577,14 |

Εσθονία | Περίοδος 2007-2013 | 84 568 039,00 | 29 992 004,00 | 10 594 324,53 | 35,46% | 12,53% |

Οικονομικό έτος: 2009 | 10 889 823,00 | 10 889 823,00 | 4 674 561,80 |

Ιρλανδία | Περίοδος 2007-2013 | 42 266 603,00 | 13 609 245,00 | 5 917 324,00 | 32,20% | 14,00% |

Οικονομικό έτος: 2009 | 6 862 613,00 | 6 862 613,00 | 2 958 662,00 |

Ελλάδα | Περίοδος 2007-2013 | 207 832 237,00 | 90 288 908,00 | 29 096 513,18 | 43,44% | 14,00% |

Οικονομικό έτος: 2009 | 29 925 751,00 | 29 925 751,00 | 0,00 |

Ισπανία | Περίοδος 2007-2013 | 1 131 890 912,00 | 479 587 587,00 | 158 464 726,00 | 42,37% | 14,00% |

Οικονομικό έτος: 2009 | 160 824 795,00 | 160 824 795,00 | 0,00 |

Γαλλία | Περίοδος 2007-2013 | 216 053 084,00 | 88 940 498,00 | 52 399 052,53 | 41,17% | 24,25% |

Οικονομικό έτος: 2009 | 30 235 817,00 | 30 235 817,00 | 22 151 622,53 |

Ιταλία | Περίοδος 2007-2013 | 424 342 854,00 | 175 722 574,00 | 59 407 998,00 | 41,41% | 14,00% |

Οικονομικό έτος: 2009 | 59 569 412,00 | 59 569 412,00 | 0,00 |

Κύπρος | Περίοδος 2007-2013 | 19 724 418,00 | 8 119 763,00 | 2 761 418,52 | 41,17% | 14,00% |

Οικονομικό έτος: 2009 | 2 760 358,00 | 2 760 358,00 | 0,00 |

Λετονία | Περίοδος 2007-2013 | 125 015 563,00 | 44 767 413,00 | 29 139 082,74 | 35,81% | 23,31% |

Οικονομικό έτος: 2009 | 16 282 146,00 | 16 282 146,00 | 20 387 993,74 |

Λιθουανία | Περίοδος 2007-2013 | 54 713 408,00 | 21 002 300,00 | 9 604 620,53 | 38,39% | 17,55% |

Οικονομικό έτος: 2009 | 7 086 453,00 | 7 086 453,00 | 5 774 681,97 |

Λουξεμβούργο | Περίοδος 2007-2013 | 0,00 | 0,00 | 0,00 | 0,00% | 0,00% |

Οικονομικό έτος: 2009 | 0,00 | 0,00 | 0,00 |

Ουγγαρία | Περίοδος 2007-2013 | 34 850 860,00 | 10 774 860,00 | 4 879 120,40 | 30,92% | 14,00% |

Οικονομικό έτος: 2009 | 5 229 751,00 | 5 229 751,00 | 2 439 560,20 |

Μάλτα | Περίοδος 2007-2013 | 8 372 329,00 | 2 778 812,00 | 1 172 126,06 | 33,19% | 14,00% |

Οικονομικό έτος: 2009 | 1 356 456,00 | 1 356 456,00 | 586 063,03 |

Κάτω Χώρες | Περίοδος 2007-2013 | 48 578 417,00 | 19 997 810,00 | 11 648 010,18 | 41,17% | 23,98% |

Οικονομικό έτος: 2009 | 6 798 367,00 | 6 798 367,00 | 8 247 520,99 |

Αυστρία | Περίοδος 2007-2013 | 5 259 318,00 | 2 177 383,00 | 1 810 257,13 | 41,40% | 34,42% |

Οικονομικό έτος: 2009 | 738 212,00 | 738 212,00 | 1 104 609,87 |

Πολωνία | Περίοδος 2007-2013 | 734 092 574,00 | 241 826 781,00 | 102 772 960,36 | 32,94% | 14,00% |

Οικονομικό έτος: 2009 | 121 825 117,00 | 121 825 117,00 | 51 386 480,18 |

Πορτογαλία | Περίοδος 2007-2013 | 246 485 249,00 | 102 283 331,00 | 34 507 934,00 | 41,50% | 14,00% |

Οικονομικό έτος: 2009 | 34 639 430,00 | 34 639 430,00 | 0,00 |

Ρουμανία | Περίοδος 2007-2013 | 230 714 207,00 | 67 440 811,00 | 32 299 988,49 | 29,23% | 14,00% |

Οικονομικό έτος: 2009 | 30 156 234,00 | 30 156 234,00 | 0,00 |

Σλοβενία | Περίοδος 2007-2013 | 21 640 283,00 | 8 031 420,00 | 3 029 639,62 | 37,11% | 14,00% |

Οικονομικό έτος: 2009 | 3 921 112,00 | 3 921 112,00 | 1 514 819,81 |

Σλοβακία | Περίοδος 2007-2013 | 13 688 528,00 | 5 735 396,00 | 2 181 455,18 | 41,90% | 15,94% |

Οικονομικό έτος: 2009 | 1 821 708,00 | 1 821 708,00 | 265 061,26 |

Φινλανδία | Περίοδος 2007-2013 | 39 448 827,00 | 16 239 518,00 | 8 427 052,63 | 41,17% | 21,36% |

Οικονομικό έτος: 2009 | 5 520 715,00 | 5 520 715,00 | 5 665 634,74 |

Σουηδία | Περίοδος 2007-2013 | 54 664 803,00 | 22 503 333,00 | 8 172 258,21 | 41,17% | 14,95% |

Οικονομικό έτος: 2009 | 7 650 134,00 | 7 650 134,00 | 4 345 722,21 |

Ηνωμένο Βασίλειο | Περίοδος 2007-2013 | 137 827 889,00 | 44 774 819,00 | 19 295 904,46 | 32,49% | 14,00% |

Οικονομικό έτος: 2009 | 22 530 211,00 | 22 530 211,00 | 9 647 952,23 |

Σύνολο | Περίοδος 2007-2013 | 4 304 949 019,00 | 1 662 345 130,00 | 652 962 370,35 | 38,61% | 15,17% |

Οικονομικό έτος: 2009 | 626 982 387,00 | 626 982 387,00 | 175 029 780,08 |

[1] Άρθρο 68 του κανονισμού (ΕΚ) αριθ. 1198/2006 του Συμβουλίου, της 27ης Ιουλίου 2006, για το Ευρωπαϊκό Ταμείο Αλιείας ΕΕ L 120 της 15/8/2006.

[2] Πίνακας I. Εκτέλεση του προϋπολογισμού στις περιφέρειες σύγκλισης.

Πίνακας II. Εκτέλεση του προϋπολογισμού στις περιφέρειες εκτός στόχου σύγκλισης.

Πίνακας III. Προγραμματισμένα ποσά του ΕΤΑ ανά άξονες προτεραιότητας και ανά κράτος μέλος.

Πίνακας IV. Πιστοποιημένες δαπάνες του ΕΤΑ ανά άξονα προτεραιότητας και ανά κράτος μέλος.

[3] Κανονισμός (ΕΚ) αριθ. 744/2008 του Συμβουλίου, της 24ης Ιουλίου 2008, για τη θέσπιση προσωρινών ειδικών μέτρων με στόχο την προώθηση της αναδιάρθρωσης των στόλων της ΕΕ οι οποίοι πλήττονται από την οικονομική κρίση, ΕΕ L 202 της 31/7/2008.